32004R0709
L 111/21
JURNALUL OFÍCIAL AL UNIUNII EUROPENE
REGULAMENTUL (CE) NR. 709/2004 AL COMISIEI
din 16 aprilie 2004
de stabilire a unor măsuri tranzitorii în sectorul vitivinicol în urma aderării Maltei la Uniunea Europeană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 41 primul paragraf,
întrucât:
(1)
Punctul B(1) din anexa VII la Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1) prevede că etichetarea produselor obținute în Comunitate poate fi suplimentată, în condiții care urmează a fi stabilite, cu detalii care, în cazul vinurilor de masă cu indicație geografică și al v.c.p.r.d., includ anul de recoltă și denumirea unuia sau a mai multor soiuri de viță-de-vie. În conformitate cu aceste dispoziții, aceste detalii facultative pot să apară numai pe etichetele v.c.p.r.d. sau ale vinurilor de masă cu indicație geografică.
(2)
Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește desemnarea, denumirea, prezentarea și protejarea anumitor produse vitivinicole (2) conține anumite dispoziții cu privire la informațiile care pot să apară pe etichete, precum anul de recoltă și soiul (soiurile) de viță-de-vie utilizate(e) pentru producerea vinului. În conformitate cu aceste dispoziții, astfel de detalii facultative pot să apară numai pe etichetele v.c.p.r.d. sau ale vinurilor de masă cu indicație geografică.
(3)
Malta produce și vinifică numai vin de masă din must de struguri și din struguri proveniți în principal din Italia, etichetat în prezent cu date privind anul de recoltă și soiul (soiurile) de viță-de-vie utilizat(e). De la data aderării sale la Uniunea Europeană, Malta nu va mai putea să indice aceste date, în conformitate cu Regulamentele (CE) nr. 1493/1999 și (CE) nr. 753/2002.
(4)
Această modificare în etichetarea vinului originar din Malta sau obținut în Malta poate provoca pierderi considerabile producătorilor maltezi, întrucât consumatorii sunt obișnuiți cu etichetele folosite în momentul de față, care conțin anumite informații. Pentru a evita eventualele dereglări ale pieței malteze și a facilita tranziția între situația actuală din Malta și dispozițiile comunitare de etichetare, se poate preconiza o derogare temporară de la Regulamentele (CE) nr. 1493/1999 și (CE) nr. 753/2002, care să permită vinurilor malteze să indice în continuare pe etichetă anul de recoltă și soiul (soiurile) de viță-de-vie utilizat(e).
(5)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Fără a aduce atingere punctului B subpunctul 1 litera (b) prima și a doua liniuță din anexa VII la Regulamentul (CE) nr. 1493/1999, vinul obținut în Malta sau originar din Malta poate să indice pe etichetă, până la 30 aprilie 2006, anul de recoltă și denumirea unuia sau a mai multor soiuri de viță-de-vie utilizate.
Articolul 2
Fără a aduce atingere articolului 18 și articolului 19 alineatul (1) litera (a) din Regulamentul (CE) nr. 753/2002, vinul obținut în Malta sau originar din Malta poate să indice pe etichetă, până la 30 aprilie 2006, anul de recoltă și denumirea unuia sau a mai multor soiuri de viță-de-vie utilizate.
Articolul 3
Prezentul regulament intră în vigoare sub rezerva și la data intrării în vigoare a Tratatului de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 aprilie 2004.